sabadilla
Sabadilla, Schoenocaulon, slægt af løgplanter med ca. 25 arter i familien Melanthiaceae udbredt fra det sydlige USA til Peru. Schoenocaulon officinale vokser i Mexico og har smalle, stive blade og en ca. 1 m lang klase med mange gullige blomster. De store frø (sabadillefrø, lusefrø) er mørkebrune, 5-9 mm lange og indeholder bl.a. veratrin (efter Veratrum, foldblad), en blanding af alkaloider, fx cevadin, der er giftig. De knuste frø har været anvendt til bekæmpelse af lus og andre insekter.